Ørbæklunde
Ørbæklunde, til 1528 Lundsgård, hovedgård (sædegård) ved Ørbæk 11 km sydvest for Nyborg. Gården er nævnt 1502 og ejedes fra Reformationen til 1689 af slægten Friis, siden 1781 af slægten Lange. Den tofløjede hovedbygnings høje nordfløj med vægtergang, tre tårne mod haven og trappetårn mod gården er opført ca. 1560 og fik i 1593 vælske gavle samt spir på det forhøjede trappetårn. Den lavere østfløj opførtes ca. 1640 og ombyggedes ca. 1750. Trods senere moderniseringer står hovedbygningen med de velbevarede interiører som en af Fyns fineste renæssanceborge.
Avlsgården har en stor lade fra 1630. Ørbæklunde Gods omfatter 650 ha (2002).
Siden 2008 er der om sommeren blevet afholdt slotskoncerter på Ørbæklunde.